वामदेवजी बोले- राजन! इसके पूर्वजन्म में शूद्रजाति में तुम्हारा जन्म हुआ था। उस समय ब्राह्मणों के मुख से तुमने श्रावणमास के शुक्ल पक्ष की द्वादशी व्रत के अनुष्ठान की बात सुनी और राजन! बड़ी श्रद्धा के साथ विधिपूर्वक तुमने उस दिन उपवास भी किया। अनघ! उसी का परिणाम है कि इस समय तुम्हें राज्य उपलब्ध हुआ है। वही द्वादशी देवी सम्पूर्ण आपत्तियों में साकार होकर तुम्हारी रक्षा करती हैं। उसी के प्रयास से ये घोर पापी एवं निर्दयी म्लेच्छ जीवन से हाथ धो बैठे हैं। राजन! श्रावण मास की यह द्वादशी ही तुम्हारी रक्षिका हैं। इसमें इतनी अपार शक्ति है कि सहसा प्राप्त विपत्ति-काल में भी तुम्हारी रक्षा हो जाती हैं और इसकी कृपा से तुम्हें राज्य भी सुलभ हो गया है।